Uitbuiting van plaaswerkers sal nie geduld word nie, sê LUR | Maroela Media
Argieffoto (Foto: Du Preez de Villiers/Maroela Media)
Die LUR vir landbou, omgewingsake, grondhervorming en landelike ontwikkeling, Mase Manopole, het 'n versoek gerig vir verbeterde werkstoestande van plaaswerkers in die Noord-Kaap.
Manopole het Sondag gesê sommige plaaswerkers word steeds onderwerp aan ongunstige werk- en lewensomstandighede. "Die reg tot regverdige en gunstige werkstoestande, 'n goeie lewenstandaard en die voorsiening van voldoende gesondheidsorg is fundamenteel om die lewensomstandighede van plaaswerkers en plaasbewoners te verbeter. Plaaswerkers en plaasbewoners se regte is ook menseregte, soos opgeneem in die Handves van Menseregte," het Manopole op Menseregtedag gesê.
Dit kom ná 'n rits berigte wat deur die departement aangeteken is van die manier hoe plaaswerkers hanteer word. Sy het gesê dié oortredings kom gereeld voor, veral in gebiede soos Phokwane (Jan Kempdorp, Pampierstad), Siyancuma (Douglas, Griekwastad) en ZF Mgcawu (//Khara Hais, !Kheis)-munisipaliteite.
Manopole het gesê dinge kan nie normaalweg voortgaan terwyl plaaswerkers se regte geskend word nie. "Afdankings en uitsettings duur onverpoosd voort. Die departement se beamptes sukkel om 'n oorsigtelike rol te speel en om nakoming te verseker omdat hulle toegang tot plase verbied word."
Sy doen 'n beroep op enigiemand wat mishandel is of wat gesien of gehoor het hoe plaaswerkers uitgebuit word, om die saak by die naaste polisiestasie, die departement van indiensneming en arbeid, die departement van landbou of vakbonde aan te meld.
Sy sê haar departement bevorder die volgende regte wat betref plaaswerkers en plaasbewoners:
vryheid van assosiasie, insluitend die reg om vrylik vakbonde te vorm en by vakbonde aan te sluit en kollektief te onderhandel;
die reg van kinders se toegang tot veilige opvoeding en beskerming;
die reg tot 'n behoorlike lewenstandaard, gesondheid en welstand;
toegang tot regeringsdienste soos gesondheidsorg, basiese munisipale dienste, maatskaplike welsyn en geboorteregistrasies;
toegang tot grond; en
sekuriteit van grondbesit.
Die minister van indiensneming en arbeid het intussen onlangs wysigings aangekondig oor die nasionale minimumloon en die nuwe minimumloon vir 2021. Plaaswerkers sal 'n minimumloon van R21,69 per uur ontvang, het Manopole bygevoeg.
Gee jy dan vir hulle werk as hulle dan nou volgens jou so sleg behandel word
Ek weet nie van een Boer wat sy werkers met kettings vasbind nie… die plaaswerkers is baie welkom om te loop en ander werk te gaan soek as hulle nie tevrede is nie.
Sekuriteit van gronbesit? Die arme boere is dan nie eers seker van hulle eie sekuriteit van grondbesit nie.
Niemand dwing hulle om op plase te werk nie hoor en vir jou informasie: die boere kyk eintlik na die werkers! Laat hulle dan gaan bakhande staan by Cyril en kaders pffft as julle beter na hulle kan kyk! Soek net verskonings om te baklei oor snert
So al wat dit beteken is dat daar meer plaaswerkers sonder werkgewers gaan sit , met uitlatings deur ministers in lugversorgde kantore wat dik geeet is , met voedsel verskaf deur boere en weet nie wat op plase aangaan nie. So al wat ek voorstel is soos in Amerika dat plase familie plase raak en dus geen werk verskaf vir buitestaanders nie . Dan kan hulle maar vir die bankrot regering gaan werk . Toe ek vir n baas gewerk het is daar vir my gesê as jy nie gelukkig is om volgens reels te werk nie bedank dan .